SKRIFTLIG FORESPØRGSEL E-0879/01

af Ioannis Marínos (PPE-DE) til Kommissionen

(27. marts 2001)

Om: Nationalisering af EU-borgeres formue i Etiopien og økonomisk støtte fra EU

I 1974-75 blev de formuer, der tilhører udlændinge med bopæl i Etiopien, nationaliseret uden nogen form for erstatning eller statslig kompensation. De formuer, der blev nationaliseret, omfattede fast ejendom (såsom fabrikker, forretninger, boliger, jordarealer m.m.) og rørlig ejendom (f.eks. bankkonti m.m.), som tilhørte EU-borgere. Blandt de ramte var mange græske, hollandske, franske og italienske statsborgere, som på ulovlig vis var blevet berøvet deres formuer af Mengistu Haile Mariams kommunistiske styre.

Den Europæiske Union støtter i øjeblikket reformerne i Etiopien økonomisk og tilskynder landet til at fortsætte sin kurs mod en åbning af økonomien samt til at foretage privatisering. Der foreligger dog oplysninger om, at der i disse privatiseringsplaner indgår fabrikker og andre formuer, som tidligere har tilhørt EU-borgere, og som blev nationaliseret efter 1974-75 af det daværende regime ved en hurtig proces.

Kan Kommissionen oplyse, hvor store beløb EU har ydet til Etiopien? Hvad mener Kommissionen om nationaliseringen af EU-borgeres formuer? Er der ved forhandlingerne om ydelse af fællesskabsstøtte efter Mengistus flugt i 1991-92 taget hensyn til problematikken omkring denne nationalisering? Agter den nye etiopiske regering at yde erstatning til de EU-borgere, hvis formuer er blevet nationaliseret, eller give dem deres formuer tilbage? Hvad agter Kommissionen at foretage sig for virkelig at tilfredsstille de EU-borgeres krav, hvis formuer er blevet nationaliseret af det tidligere etiopiske styre?

Svar afgivet på Kommissionens vegne af Poul Nielson

(14. juni 2001)

Under den 8. Europæiske Udviklingsfond (EUF) steg tildelingen til Etiopien til 294 mio. EUR. I oktober 2000 besluttede Kommissionen at nedsætte beløbet til det nationale vejledende program til 250 mio. EUR over de næste fem år. I de sidste tre år er der udbetalt følgende beløb: 1998: 76 mio. EUR, 1999: 55,2 mio. EUR og 2000: 30,1 mio. EUR

Efter fredsslutningen med Eritrea i marts 2001 gav Kommissionen den etiopiske regering meddelelse om en forøgelse af de vejledende beløb, der vil blive bevilget under den 9. EUF, og som vil andrage 384 mio. EUR for rammebeløb A og 154 mio. EUR for rammebeløb B.

Fællesskabet er klar over problemet vedrørende de formuer, der blev konfiskeret af den tidligere etiopiske regering uden nogen form for erstatning. Ud fra et retligt synspunkt har Kommissionen ingen beføjelse til at repræsentere Fællesskabets borgere over for de etiopiske myndigheder. Kommissionen kan kun råde de berørte borgere til at kontakte deres relevante nationale diplomatiske repræsentation i Etiopien, som da vil følge sagerne op.

Imidlertid har Kommissionen i sine drøftelser med den etiopiske regering ved flere lejligheder givet udtryk for nødvendigheden af, at landet får skabt et miljø, der er gunstigt for udviklingen af den private sektor og for direkte indenlandsk og udenlandsk investering. Af helt åbenlyse grunde forudsætter et sådant gunstigt miljø blandt andet en fornuftig løsning af de tilfælde, hvor privat ejendom er blevet nationaliseret af de tidligere magthavere uden nogen form for erstatning.

Kommissionen vil gennem sine kontakter med de etiopiske myndigheder fortsætte med at gøre opmærksom på dette problem.